text: Великден онлайн: Католиците празнуват виртуално заради COVID-19 - bTV Новините
  Публикувано в 16:42 ч. 10.04.2020 г. - Обновено в 18:15 ч. 10.04.2020 г.
  Католически свещеник в Ирландия благослови вярващите от движещ се "папамобил".
  Друг в Германия залепи стотици снимки на богомолци в църквата и започна да служи литургии за тях по интернет.
  Тъй като много църкви са затворени или засегнати от ограниченията заради пандемията от COVID-19, християните по света измислят нови начини да запазят вярата.
  Традиции под ключ
  Папа Франциск, духовен водач на 1,3 милиарда римокатолици в света, в момента е, по думите му, "затворен в клетка" във Ватикана. Месите му през Страстната седмица се предават на живо по телевизията и по интернет.
  Повечето от тях са от празната базилика "Свети Петър", която може да побере до 10 000 души, и от безлюдния площад "Свети Петър", който през последните години е посрещал над 100 000 вярващи.
  Страстната седмица, която включва Цветница, Велики четвъртък, Разпети петък, Велика събота и Великден, е най-тържественият период в християнския богослужебен календар.
  "Ние празнуваме Разпети петък, възпоменанието за смъртта на Исус, при много трудни обстоятелства", казва архиепископ Пиербатиста Пицабала, апостолически администратор на Латинската патриаршия на Ерусалим.
  Само няколко духовници бяха допуснати вътре в църквата, която иначе е пълна с богомолци.
  Благословия на колела
  Въпреки мрачната реалност на кризата, много пастори не позволяват да бъде заглушена надеждата, присъща на великденското послание за живот, триумфиращ над смъртта.
  Енориашите му не можаха да дойдат при него, затова ирландският свещеник Малачи Конлън се насочи - буквално - и отиде при тях на Велики четвъртък.
  Той подкара "папамобил", използван някога от папа Йоан Павел II, около североизточните крайбрежни села, благославяйки от сигурно разстояние хората, събрали се отстрани на пътя.
  "Имаше огромни тълпи. Това беше подвижен празник на вярата", каза той след шестчасовото шофиране.
  "Никога не съм получавал такъв порой от съобщения, какъвто имам тази вечер. Хората оценяват постъпката ми високо и се чувстват свързани помежду си, въпреки цялото дистанциране."
  Литургия със снимки
  На Цветница в германския град Ахерн отец Йоахим Гислер постави снимки на своите енориаши на празните каменни скамейки и отслужи литургията само пред телевизионен екип.
  Керстин Бонерт изгледа предаването със семейството си.
  "Като проследиш църковна служба чрез телевизия или онлайн стрийминг, имаш усещането, че си част от нея. Ние виждаме свещеника, както когато посещаваме църквата, виждаме снимките на другите хора, когато камерата се накланя и разпознаваме нашите приятели. Щастливи сме да сме част от това", каза тя.
  Онлайн месата се превръща в такъв хит, че Гислер планира да изнесе отново такава празнична литургия навръх Великден.
  Пандемията стигна до всички религии, създавайки усещане за единство, породено от кризата.
  За почти 250 години църквата в Уинстън-Сейлъм в американския щат Северна Каролина спазва традицията около 300 музиканти да преминат през града по изгрев слънце.
  Тази година вместо традицията, датираща от 1772 г., пастор и шепа музиканти от протестантската църква ще отслужат меса, излъчвана по телевизията и интернет.
  https://btvnovinite.bg/svetut/sluzhbata-na-veliki-chetvartak-za-katolicite-beshe-otlozhena.html
  "Това беше трудно решение и този Великден ще бъде различен за всички нас", казва преподобният Час Снайдер в писмо до богомолците.
  "Но ние вярваме в Бог, който носи надежда и заглушава страха. Затова нагласете алармата си, сварете си чаша кафе и се присъединете към нас от задната си веранда, докато ние обявяваме възкресението на нашия Господ."